થોડા દિવસોમાં જ વિભાને વિશાલની વિચારધારાનો ખ્યાલ આવી ગયો હતો. સમાજમાં સોશિયલ સ્ટેટસ માટે પત્ની તરીકે તો સીધી સાદી ગૃહિણી જ હોવી જોઈએ. યુવાન બિઝનેસમેનનો તો બહાર જ્યાં ચાન્સ મળે ત્યાં લાભ મેળવી લેવાનો જન્મસિદ્ધ અધિકાર હોય છે. વિશાલના આવા આધુનિક (!) વિચારો સાંભળીને વિભાનું મન આળું થઈ ગયું હતું. જેને ‘ગૃહલક્ષ્મી’ના સાચા અર્થની જ ખબર નહોતી તેવા પતિ સાથે ચર્ચા કરવાનો પણ વિભાને કોઈ જ મતલબ લાગતો નહોતો.